PATVIRTINTA

Klaipėdos rajono savivaldybės tarybos

2020 m. sausio 23 d. sprendimu Nr. T11-18

**KLAIPĖDOS RAJONO SAVIVALDYBĖS KULTŪROS TARYBOS NUOSTATAI**

**I SKYRIUS**

**BENDROSIOS NUOSTATOS**

1. Klaipėdos rajono savivaldybės kultūros taryba (toliau – Taryba) yra nuolatinė patariamojo pobūdžio institucija, padedanti Klaipėdos rajono savivaldybei (toliau – Savivaldybei) ir jos įstaigoms spręsti ir koordinuoti rajono kultūros lauko plėtros klausimus bei siekiant užtikrinti visuomenės narių dalyvavimą formuojant kultūros politiką.

2. Šie nuostatai reglamentuoja Tarybos uždavinius, funkcijas, teises, pareigas, sudėtį ir darbo organizavimą.

3. Taryba savo veikloje vadovaujasi Lietuvos Respublikos Konstitucija, Lietuvos Respublikos įstatymais, Lietuvos Respublikos Vyriausybės nutarimais, Lietuvos Respublikos kultūros ministro įsakymais, Savivaldybės tarybos (toliau – Savivaldybės taryba) sprendimais, kitais teisės aktais ir šiais nuostatais.

4. Tarybos išvados ir pasiūlymai Savivaldybės tarybai, merui, Savivaldybės administracijai, rajono Savivaldybės institucijoms ir kultūros įstaigoms yra rekomendacinio pobūdžio.

5. Taryba bendradarbiauja su Lietuvos Respublikos kultūros ministerija, Lietuvos kultūros taryba, Lietuvos nacionaliniu kultūros centru, Etninės kultūros globos taryba, Savivaldybės taryba, Savivaldybės administracija, Savivaldybės teritorijoje veikiančiomis kultūros, švietimo įstaigomis, nevyriausybinėmis organizacijomis, vykdančiomis kultūrinę veiklą, bendruomenėmis, tautodailininkais, meno kūrėjais.

6. Tarybą steigia ir jos nuostatus tvirtina Savivaldybės taryba.

**II SKYRIUS**

**TARYBOS FUNKCIJOS**

7. Tarybos funkcijos:

7.1. analizuoti rajone vykstančius kultūros procesus ir teikti išvadas bei pasiūlymus dėl savivaldybės kultūros politikos formavimo bei įgyvendinimo Savivaldybės teritorijoje;

7.2. dalyvauti rengiant ir įgyvendinant Savivaldybės kultūros srities raidos analizę ir kultūros strategiją;

7.3. svarstyti Savivaldybės kultūros įstaigų planuojamus kultūros srities tarptautinius projektus, teikti pasiūlymus ir išvadas dėl jų rėmimo tikslingumo ir finansavimo apimčių bei susipažinti su įstaigų kultūros srities geriausiais įgyvendintais ar įgyvendinamais projektais

*Papunkčio pakeitimas:*

*2021 m. liepos 22 d., Klaipėdos rajono savivaldybės tarybos sprendimu Nr.* *T11-211*

7.4. inicijuoti Savivaldybės kultūros būklės tyrimus, analizuoti jų rezultatus;

7.5. prireikus, dalyvauti svarstant Savivaldybės kultūros įstaigų veiklos programas, ataskaitas ir teikti pasiūlymus dėl jų veiklos tobulinimo;

7.6. teikti pasiūlymus rajono Savivaldybės tarybai:

7.6.1. dėl kultūros strategijos, kultūros programų įgyvendinimo Savivaldybės teritorijoje;

7.6.2. dėl prioritetinių kultūros plėtros krypčių rajone;

7.6.3. dėl etninės kultūros vertybių kaupimo, saugojimo, tyrimo, etninės kultūros gyvųjų tradicijų apraiškų palaikymo bei sklaidos, etninės kultūros globos idėjų propagavimo;

7.6.4. dėl su kultūra susijusių vietų, įvykių, asmenų įamžinimo klausimų;

7.6.5. dėl kultūrinio turizmo programų įgyvendinimo Savivaldybės teritorijoje.

**III SKYRIUS**

**TARYBOS TEISĖS IR PAREIGOS**

8. Taryba, vykdydama savo funkcijas, turi teisę:

8.1. teisės aktų nustatyta tvarka gauti informaciją iš Savivaldybės vadovų bei administracijos padalinių, Savivaldybės kultūros bei švietimo įstaigų, kultūrinę veiklą vykdančių nevyriausybinių organizacijų;

8.2. kviesti į posėdžius Savivaldybės administracijos padalinių vadovus ir specialistus, Savivaldybės kultūros ir švietimo įstaigų darbuotojus, kultūrinę veiklą vykdančių nevyriausybinių organizacijų atstovus, kitus ekspertus, galinčius suteikti informaciją iškilusiais klausimais;

8.3. pagal savo kompetenciją teikti pasiūlymus Savivaldybės tarybai, Kultūros ministerijai, Lietuvos kultūros tarybai, Lietuvos nacionaliniam kultūros centrui ir kitoms institucijoms.

9. Taryba kasmet informuoja visuomenę apie savo veiklą.

**IV SKYRIUS**

**TARYBOS SUDĖTIS IR DARBO ORGANIZAVIMAS**

10. Tarybą gali sudaryti savivaldybės tarybos nariai, savivaldybės kultūros ir švietimo administravimo padalinių specialistai, kultūros ir švietimo įstaigų atstovai, nevyriausybinių organizacijų, vykdančių kultūrinę veiklą savivaldybės teritorijoje, jaunimo organizacijų atstovai, menininkai ir kiti asmenys.

11. Tarybos narių skaičių ir sudėtį tvirtina Savivaldybės taryba savo įgaliojimų laikui.

12. Tarybos nario kadencija – 4 metai. Kadencijos pabaigoje turėtų būti keičiama bent trečdalis Tarybos narių. Tarybos narys negali būti renkamas daugiau kaip trims kadencijoms iš eilės.

13. Taryba visų Tarybos narių dauguma renka pirmininką ir pirmininko pavaduotoją.

14. Tarybos pirmininku negali būti renkamas kultūrą administruojančio Savivaldybės administracijos padalinio vadovas.

15. Tarybą techniškai aptarnauja (praneša tarybos nariams apie posėdžių laiką ir vietą, pateikia Tarybos nariams posėdžių medžiagą, rengia Tarybos posėdžių protokolus) Klaipėdos rajono savivaldybės administracijos už kultūros politiką atsakingas skyrius.

*Punkto pakeitimas:*

*2021 m. liepos 22 d., Klaipėdos rajono savivaldybės tarybos sprendimu Nr.* *T11-211*

16. Tarybos posėdžiai yra teisėti, jei posėdyje dalyvauja daugiau kaip pusė jos narių. Tarybos sprendimai priimami dalyvaujančių narių balsų dauguma ir įforminami posėdžio protokolu, pasirašytu Tarybos pirmininko ir sekretoriaus. Jeigu balsai pasiskirsto po lygiai, lemia Tarybos pirmininko balsas. Jeigu Tarybos pirmininkas posėdyje nedalyvauja, o balsai pasiskirsto po lygiai, laikoma, kad sprendimas nepriimtas.

17. Tarybos pirmininkas, jeigu jo nėra – Tarybos pirmininko pavaduotojas, organizuoja Tarybos darbą, pirmininkauja Tarybos posėdžiams, atsako už jos veiklą, atstovauja jai.

18. Su posėdžio nariams pateikiama darbotvarke Tarybos nariai supažindinami ne vėliau kaip prieš 3 darbo dienas iki posėdžio. Posėdžio metu darbotvarkė gali būti papildoma Tarybos narių teikimu, jei tam pritaria ne mažiau kaip pusė dalyvaujančių Tarybos narių.

*Punkto pakeitimas:*

*2021 m. liepos 22 d., Klaipėdos rajono savivaldybės tarybos sprendimu Nr.* *T11-211*

19. Tarybos posėdžiai organizuojami pagal poreikį, bet ne rečiau kaip vieną kartą per metų ketvirtį.

20. Tarybos narys turi teisę dalyvauti posėdyje nuotoliniu būdu. Jeigu iki atitinkamo Tarybos posėdžio likus vienai dienai Tarybos narys praneša Tarybos pirmininkui apie pageidavimą dalyvauti posėdyje nuotoliniu būdu, jam yra užtikrinama galimybė dalyvauti posėdyje nuotoliniu būdu (vaizdo konferencijos būdu) naudojant atitinkamas technines priemones. Jeigu Tarybos narys apie pageidavimą dalyvauti posėdyje praneša likus mažiau kaip vienai dienai, Tarybos pirmininkas neprivalo sudaryti galimybių Tarybos nariui dalyvauti posėdyje nuotoliniu būdu. Tarybos narys yra asmeniškai atsakingas už tai, kad jis turėtų technines galimybes dalyvauti Tarybos posėdyje nuotoliniu būdu pagal Tarybos pirmininko nurodytas technines sąlygas. Jeigu dėl techninių trukdžių nėra galimybės užtikrinti tinkamo Tarybos nario dalyvavimo Tarybos posėdyje (pvz., trūkinėja ar dingsta ryšys ir pan.), tuomet savo nuomonę svarstomais klausimais jis gali atsiųsti Tarybos pirmininkui ir posėdžio sekretoriui elektroniniu paštu.

21. Jei Tarybos narys negali tiesiogiai dalyvauti posėdyje, tuomet jis turi teisę savo nuomonę apie posėdžio metu svarstomus klausimus pareikšti elektroninio pašto laišku ir ne vėliau, nei likus vienai darbo dienai iki posėdžio jį atsiųsti Tarybos pirmininkui ir posėdžio sekretoriui.

*Papildyta 20 ir 21punktais:*

*2021 m. liepos 22 d., Klaipėdos rajono savivaldybės tarybos sprendimu Nr.* *T11-211*

**V SKYRIUS**

**BAIGIAMOSIOS NUOSTATOS**

22. Taryba nevykdo finansinės veiklos, jos narių darbas nėra apmokamas.

23. Tarybos veiklos dokumentai (posėdžių protokolai, ekspertų išvados ir kt.) saugomi Lietuvos Respublikos archyvų įstatymo ir kitų teisės aktų nustatyta tvarka.

24. Šie nuostatai gali būti panaikinti, pakeisti ar papildyti Savivaldybės tarybos sprendimu.

*Punktų numeracijos pakeitimas:*

*2021 m. liepos 22 d., Klaipėdos rajono savivaldybės tarybos sprendimu Nr.* *T11-211*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_